चीनी सैनिकों ने लद्दाख में फिर किया समझौते का उल्लंघन, भारतीय सैनिकों ने दिया जवाब
भारत और चीन के बीच तनाव की स्थिति नजर आ रही है। चीन अपनी हरकतों से बाज नहीं आ रहा है।
लेह: भारत और चीन के बीच तनाव की स्थिति नजर आ रही है। चीन अपनी हरकतों से बाज नहीं आ रहा है। अब चीनी सैनिकों ने लद्दाख में एक बार फिर से समझौते का उल्लंघन किया है। यहां चीनी सैनिकों ने समझौते के बाहर जाकर हरकत करने की कोशिश की, जिसका भारतीय सेना ने कड़ा जवाब दिया। ऐसे में दोनों देशों की सेनाओं के बीच झड़प हुई। यह झड़प 29/30 अगस्त की रात में हुई। चीन ने लद्दाख में पैंगोंग त्सो झील के इलाके में यथास्थिति को बदलने की कोशिश करते हुए भारतीय सेना को उकसाने के लिए सैन्य कदम उठाया। चीनी सैनिकों के इस कदम के बाद भारतीय सेना के जवानों ने उन्हें कड़ा जवाब दिया। इसके साथ ही दोनों देशों के सैनिकों के बीच 29/30 की रात को पैंगोंग त्सो झील के इलाके में झड़प हो गई।सेना ने सोमवार को कहा कि भारतीय जवानों ने पैंगोंग सो क्षेत्र में 29 और 30 अगस्त की दरम्यानी रात को यथास्थिति बदलने के चीन की पीएलए के ‘‘उकसावे’’ वाले सैन्य अभियान को विफल कर दिया। सेना के प्रवक्ता कर्नल अमन आनंद ने एक बयान में कहा, ‘‘ भारतीय सैनिकों ने पैंगोंग सो (झील) के दक्षिणी किनारे पर इस पीएलए की गतिविधि को पहले ही विफल कर दिया और जमीन पर तथ्यों को एकतरफा बदलने के चीनी इरादों को विफल करने के लिए उपाय भी किए।’’झड़प के बाद रविवार को एक हाईलेवल मीटिंग रखी गई थी, जिसमें रक्षा मंत्री राजनाथ सिंह, सीडीएस बिपिन रावत और आर्मी चीफ मनोज मुकुंद नरवणे मौजूद, एयर चीफ मार्शल राकेश कुमार सिंह भदौरिया, एनएसए अजीत डोभाल थे।वहीं, कांग्रेस ने लद्दाख के पैंगोंग सो क्षेत्र में चीन की सेना के ‘उकसावे’ वाले सैन्य अभियान को विफल किए जाने के बाद सोमवार को कहा कि प्रधानमंत्री नरेंद्र मोदी और रक्षा मंत्री राजनाथ सिंह को पूरी स्थिति से देश को अवगत कराना चाहिए। पार्टी के मुख्य प्रवक्ता रणदीप सुरजेवाला ने एक वीडियो जारी कर कहा, ‘‘आए दिन भारत की संप्रुभता पर हमला हो रहा है। आए दिन हमारी सरज़मीं पर क़ब्ज़े का दुस्साहस हो रहा है और आए दिन देश की धरती पर चीनी घुसपैठ हो रही है। सरकार कहां है?’’उन्होंने कहा, ‘‘भारतीय सेना निडर होकर देश की सीमाओं की रक्षा कर रही है, लेकिन रक्षा मंत्री कहां हैं? प्रधानमंत्री ‘लाल आंख’ कब दिखाएंगे? चीन को करारा जवाब कब दिया जाएगा?’’ सुरजेवाला ने कहा, ‘‘हमारी मांग है कि प्रधानमंत्री और रक्षा मंत्री पूरी स्थिति से देश को अवगत कराएं। यह भी बताया जाए कि चीन के कब्जे से भारतीय जमीन को कब मुक्त कराया जाएगा।’’